Document ID: 32006D0246

ODLOČBA KOMISIJE
z dne 21. marca 2006
o spremembi Odločbe 97/245/ES, Euratom o ureditvi, po kateri države članice Komisiji pošiljajo informacije v okviru sistema virov lastnih sredstev Skupnosti
(notificirano pod dokumentarno številko C(2006) 845)
(2006/246/ES, Euratom)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o ustanovitvi Evropske skupnosti za atomsko energijo,
ob upoštevanju Sklepa Sveta 2000/597/ES, Euratom z dne 29. septembra 2000 o sistemu virov lastnih sredstev Skupnosti (1),
ob upoštevanju Uredbe Sveta (ES, Euratom) št. 1150/2000 z dne 22. maja 2000, o izvajanju Sklepa Sveta št. 2000/597/ES, Euratom o sistemu virov lastnih sredstev Skupnosti (2), in zlasti drugega pododstavka člena 6(4),
po posvetovanju s Svetovalnim odborom za lastna sredstva,
ob upoštevanju naslednjega:
(1)
Odločba Komisije št. 97/245/ES, Euratom (3) je bila sprejeta, da bi upoštevala spremembe, ki jih je Uredba Sveta (ES, Euratom) št. 1355/96 (4) uvedla v Uredbo Sveta (EGS, Euratom) št. 1552/89 z dne 29. maja 1989 o izvajanju Sklepa Sveta št. 88/376/EGS, Euratom o sistemu lastnih sredstev Skupnosti (5). Zato je Odločba 97/245/ES, Euratom vzpostavila ureditev, po kateri države članice Komisiji pošiljajo informacije v okviru sistema virov lastnih sredstev Skupnosti.
(2)
Ker je bila Uredba (EGS, Euratom) št. 1552/89 prečiščena z Uredbo (ES, Euratom) št. 1150/2000, je treba sklicevanja v nekaterih prilogah Odločbe 97/245/ES, Euratom na Uredbo (EGS, Euratom) št. 1552/89 zaradi jasnosti spremeniti.
(3)
Pogodba o ustanovitvi Evropske skupnosti za premog in jeklo („Pogodba ESPJ“) je prenehala veljati 23. julija 2002. V skladu s tem ni več carin, ki jih je treba vpisati v račune kot lastna sredstva v okviru navedene pogodbe.
(4)
Treba je upoštevati spremembe, uvedene s Sklepom 2000/597/ES, Euratom, ki je nadomestil Sklep Sveta 94/728/ES, Euratom (6), zlasti glede prilagoditve stopnje zadržanih sredstev za pokritje stroškov, povezanih z zbiranjem „tradicionalnih“ lastnih sredstev. Tako je Sklep 2000/597/ES, Euratom vzpostavil novo stopnjo zadržanih sredstev 25 %, razen za zneske, ki bi morali biti na voljo pred 28. februarjem 2001 in za katere si bodo države članice še naprej zadržale 10 % zneskov.
(5)
Treba je upoštevati nove obveznosti poročanja, ki so bile v Uredbo (ES, Euratom) št 1150/2000 uvedene z Uredbo (ES, Euratom) št. 2028/2004. Zato je določeno, da države članice skupaj z zadnjim četrtletnim izkazom za zadevno leto predložijo oceno celotnega zneska pravic, knjiženih na ločeni račun na koncu vsakega leta, katerih izterjava je negotova. Države članice so prav tako dolžne v prilogi k četrtletnemu izkazu za ločeni račun navesti zneske, o katerih je bilo odločeno, da so neizterljivi ali se štejejo za neizterljive.
(6)
Treba je izkoristiti izkušnje, ki so jih države članice pridobile pri sporočanju računovodskih izkazov iz člena 6(3)(a) in (b) Uredbe (ES, Euratom) št. 1150/2000 in izboljšati vsebino obrazcev, ki se uporabljajo v ta namen.
(7)
Odločbo 97/245/ES, Euratom je zato treba ustrezno spremeniti.
(8)
Treba je predvideti dovolj časa za začetek veljavnosti sporočanja spremenjenih izkazov -
SPREJELA NASLEDNJO ODLOČBO:
Člen 1
Odločba 97/245/ES, Euratom se spremeni:
(a)
priloge I, II in III se nadomestijo z besedilom iz Priloge I te odločbe;
(b)
priloga III a, vsebovana v Prilogi II te odločbe, se vstavi za Prilogo III.
Člen 2
Izkazi, sestavljeni po vzorcih iz prilog I in II, bodo prvič predloženi za mesec junij 2006 v primeru mesečnega izkaza ter za drugo četrtletje 2006 v primeru četrtletnega izkaza.
Člen 3
Ta odločba je naslovljena na države članice.
V Bruslju, 21. marca 2006

Labels: 12
15